
Izoxazolin gyűrűvel kondenzált 2-aminociklopentán karbonsav analógok sztereoizomerjeinek elválasztása ligandumcserés királis állófázison

Az enantiomerek elválasztása egyre nagyobb jelentőséget kapott a gyógyszeriparban, tekintettel arra, hogy a királis gyógyszermolekulák esetében a biológiai hatás gyakran csak az egyik enantiomerhez (eutomer) rendelhető, míg a másik izomer (disztomer) ártalmatlan, semleges is lehet, de akár az eutomer hatását megakadályozhatja, vagy valamilyen nem kívánt mellékhatást, sőt toxikus hatást is kiválthat. Ebből következően fontos, hogy a keletkezett enantiomerek tiszta formában álljanak rendelkezésre, de a szerves szintézisek között ritka a 100%-os sztereospecifikus reakció, ezért szükség van egy hatékony analitikai módszerre, mely leggyakrabban a nagyhatékonyságú folyadékkromatográfia (HPLC).
Munkánk során a négy kiralitás centrummal rendelkező izoxazolin gyűrűvel kondenzált 2-aminociklopentán karbonsavak sztereoizomerjeinek elválasztásával foglalkoztunk. A nyolc modellvegyület analízisét fordított fázisú nagyhatékonyságú folyadékkromatográfiás módszerrel végeztük, ligandumcserés szelektort tartalmazó, N-((R)-2-hidroxi-1-feniletil)-N-undecilamino-acetát alapú királis állófázison.
Tanulmányozni kívántuk, hogy az eluensösszetétel, a hőmérséklet, a ligandumok mennyiségi és minőségi változtatása milyen hatást gyakorol a kromatográfiás elválasztást jellemző paraméterekre. A mérésekből számolt termodinamikai adatok, d(dH°), d(dS°) és d(dG°), az elválasztás entalpia illetve entrópiavezérelt voltára utaltak.



